নারীওশিশুবিকাশমন্ত্রক
মহিলা ও শিশু কল্যাণ মন্ত্রী শ্রীমতী স্মৃতি জুবিন ইরানি আগামীকাল গুয়াহাটিতে ৮টি উত্তর-পূর্বাঞ্চলীয় রাজ্যের আঞ্চলিক সম্মেলনে পৌরোহিত্য করবেন
নতুন দিল্লি, ৯ এপ্রিল, ২০২২
কেন্দ্রীয় মহিলা ও শিশু কল্যাণ মন্ত্রী শ্রীমতী স্মৃতি জুবিন ইরানি আগামীকাল  গুয়াহাটিতে উত্তর-পূর্বাঞ্চলের রাজ্য সরকার ও সংশ্লিষ্ট অন্যান্য পক্ষের সঙ্গে আঞ্চলিক সম্মেলনে পৌরোহিত্য করবেন। এই সম্মেলনে আসাম, অরুণাচল প্রদেশ, মণিপুর, ত্রিপুরা, মিজোরাম, মেঘালয়, সিকিম ও নাগাল্যান্ড যোগ দেবে। সদ্য চালু হওয়া তিনটি মিশন - পোষণ ২.০, বাৎসল্য ও শক্তি কর্মসূচির প্রভাব আরও নিবিড় করতে মন্ত্রক রাজ্য সরকারগুলির সঙ্গে আঞ্চলিক পর্যায়ে একাধিক আলাপ-আলোচনার উদ্যোগ গ্রহণ করেছে। সেই অনুসারে গুয়াহাটিতে উত্তর - পূর্বাঞ্চলীয় রাজ্যগুলির সম্মেলন আগামীকাল আয়োজন করা হচ্ছে। গুয়াহাটিতে আয়োজিত এটি এধরণের তৃতীয় বৈঠক হতে চলেছে। উল্লেখ করা যেতে পারে, এধরণের প্রথম বৈঠক গত দোসরা এপ্রিল চন্ডীগড়ে এবং দ্বিতীয় বৈঠক গত চৌঠা এপ্রিল ব্যাঙ্গালুরুতে অনুষ্ঠিত হয়।
সামঞ্জস্য বজায় রেখে দেশের ধারাবাহিক উন্নয়নের ক্ষেত্রে মহিলা ও শিশুদের জন্য এক নিরাপদ ও সুরক্ষিত পরিবেশ গড়ে তোলা অত্যন্ত জরুরী। প্রকৃতপক্ষে দেশের মোট জনসংখ্যার ৬৭.৭ শতাংশই মহিলা ও শিশু। তাই আর্থসামাজিক ক্ষেত্রে সংস্কারমূলক উদ্যোগগুলির লক্ষ্য অর্জনে মহিলা ও শিশুদের ক্ষমতায়ণের পাশাপাশি তাদের সুরক্ষা নিশ্চিত করা আবশ্যক। প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভা সম্প্রতি তিনটি কর্মসূচির সূচনা করেছে। এগুলি হল - পোষণ ২.০, মিশন শক্তি এবং বাৎসল্য। পঞ্চদশ অর্থ কমিশনের মেদায়কালে ২০২১-২২ থেকে ২০২৫-২৬ পর্যন্ত এই তিনটি কর্মসূচি রূপায়িত হবে। কেন্দ্রীয় সহায়তাপুষ্ট এই প্রকল্পগুলি রাজ্য সরকার / কেন্দ্রশাসিত অঞ্চলের প্রশাসন রূপায়ন করবে। কর্মসূচির রূপায়নের খরচ নীতি-নির্দেশিকা অনুযায়ী ভাগাভাগি হবে।
লিঙ্গ বৈষম্যে সমতা নিয়ে আসা এবং শিশু কেন্দ্রিক আইন, নীতি ও কর্মসূচি প্রণয়নের ক্ষেত্রে রাজ্য পর্যায়ের কর্ম পরিকল্পনায় যে ফারাক রয়েছে, তা দূর করতেই মন্ত্রকের এই উদ্যোগ। মহিলা ও শিশুদের জন্য এক অনুকূল পরিবেশ গড়ে তুলে তাদের যাবতীয় বৈষম্য ও হিংসা থেকে মুক্ত করতে মন্ত্রকের এই পদক্ষেপ। রাজ্য ও কেন্দ্রশাসিত প্রশাসনগুলির সহায়তায় মন্ত্রক এই তিনটি কর্মসূচি রূপায়নের লক্ষ্যে অগ্রসর হচ্ছে।
দেশে মহিলা ও শিশুদের সার্বিক কল্যাণের উদ্দেশ্য পূরণে সামাজিক পরিবর্তন নিয়ে আসা সুনিশ্চিত করতে সহযোগিতা মূলক যুক্তরাষ্ট্রীয় কাঠামো অনুসরণ করে আগামী পাঁচ বছরে এই তিনটি কর্মসূচির যথাযথ রূপায়নে সাহায্য দিয়ে রাজ্য সরকারগুলিকে সংবেদনশীল করে তুলতেই আঞ্চলিক পর্যায়ে এধরণের সম্মেলন আয়োজন করার উদ্যোগ নেওয়া হয়েছে।
মিশন পোষণ ২.০ একটি সর্বাঙ্গীন পৌষ্টিক সহায়তা কর্মসূচি। এই কর্মসূচিতে কৌশলগত পদক্ষেপ গ্রহণের মাধ্যমে শিশু, বয়ঃসন্ধিকালীন বালিকা, গর্ভবতী মহিলা এবং স্তন্যদায়ী মায়েদের দৈহিক অপুষ্টির চ্যালেঞ্জ দূর করার পরিকল্পনা নেওয়া হয়েছে। একই সঙ্গে সুস্বাস্থ্য, রোগ নিরাময় ও রোগ প্রতিরোধক ক্ষমতা বাড়ানোর ওপরও এই কর্মসূচিতে গুরুত্ব দেওয়া হচ্ছে। মিশন শক্তি কর্মসূচিতে জীবনের প্রতিটি পর্যায়ে মহিলাদের বিভিন্ন বন্ধন থেকে মুক্তি দিয়ে তাদের সুরক্ষা, নিরাপত্তা ও ক্ষমতায়নের মাধ্যমে এক অনুকূল পরিবেশ গড়ে তোলার ওপর জোর দেওয়া হচ্ছে। এই কর্মসূচির দুটি ভাগ রয়েছে। এর একটি হল সম্বল, আর অন্যটি সামর্থ। মহিলাদের সুরক্ষা ও নিরাপত্তার বিষয়টি নিশ্চিত করতে সম্বল কর্মসূচি গ্রহণ করা হয়েছে। অন্যদিকে, মহিলাদের আর্থিক দিক থেকে সাবলম্বি করতে তুলতে সামর্থ কর্মসূচি রূপায়ন করা হবে।
দেশে প্রতিটি শিশুর জন্য স্বাস্থ্যকর ও হাসি-খুশি শৈশব নিশ্চিত করতে মিশন বাৎসল্য কর্মসূচি গ্রহণ করা হয়েছে। এই কর্মসূচিতে রাজ্য সরকারের সহযোগিতায় বিধিবদ্ধ সমস্ত সংস্থা, পরিষেবা প্রদানকারী সংস্থা, প্রাতিষ্ঠানিক পরিচর্যা ও সেবা এবং প্রতিষ্ঠান বহির্ভূত সার্বজনিক পরিচর্যা নিশ্চিত করার ওপর জোর দেওয়া হচ্ছে।
CG/BD/AS/
(Visitor Counter : 98